b"\n_START_ARTICLE_\nSaint Thomas\n_START_SECTION_\nGeografi\n_START_PARAGRAPH_\nSt. Thomas har et areal p\xc3\xa5 80,9 km\xc2\xb2. Folketallet stiger p\xc3\xa5 St. Thomas og var i 2000 p\xc3\xa5 51\xc2\xa0181, en \xc3\xb8kning p\xc3\xa5 3\xc2\xa0015 (6%) p\xc3\xa5 ti \xc3\xa5r. De amerikanske Jomfru\xc3\xb8yers h\xc3\xb8yeste fjell, Crown Mountain p\xc3\xa5 474 moh, ligger p\xc3\xa5 St. Thomas._NEWLINE_\xc3\x98ya ligger p\xc3\xa5 grensen mellom den nordamerikanske plate og den karibiske plate. Jordskjelv, tropiske sykloner og tsunamier forekommer. Klimaet er subtropisk med passatvind, relativt lav luftfuktighet og liten sesongmessig variasjon i temperaturene. Regnsesongen varer fra mai til november._NEWLINE_St. Thomas er av vulkansk opprinnelse og er preget av fjell og kupert terreng. _NEWLINE_Dansk Vestindias hovedstad gjennom store deler av koloniperioden var Charlotte Amalie p\xc3\xa5 St. Thomas. I en periode p\xc3\xa5 1800-tallet var Charlotte Amalie den nest mest folkerike byen i Danmark, kun sl\xc3\xa5tt av K\xc3\xb8benhavn.\n_START_SECTION_\nTransport og kommunikasjon\n_START_PARAGRAPH_\nSt. Thomas' eneste flyplass er Cyril E. King Airport og ligger 3 km vest for Charlotte Amalie. Frem til 1984 het flyplassen Harry S. Truman Airport, men ble omd\xc3\xb8pt til \xc3\xa6re for De amerikanske Jomfru\xc3\xb8yers andre valgte guvern\xc3\xb8r Cyril Emmanuel King._NEWLINE_Det er fergeforbindelse til Cruz Bay p\xc3\xa5 nabo\xc3\xb8ya St. John fra Charlotte Amalie og Red Hook p\xc3\xa5 \xc3\xb8yas \xc3\xb8stside flere ganger daglig. Fergeturen fra Charlotte Amalie tar 45 minutter og fra Red Hook 20 minutter. I tillegg er det fergeforbindelse til Puerto Rico, De britiske Jomfru\xc3\xb8yer og Gallows Bay p\xc3\xa5 St. Croix._NEWLINE_De amerikanske Jomfru\xc3\xb8yer er det eneste amerikanske territoriumet som har venstrekj\xc3\xb8ring. Denne praksisen ble videref\xc3\xb8rt etter overtagelsen av Dansk Vestindia. De fleste bilene p\xc3\xa5 St. Thomas er importert fra USA, og dermed har de rattet p\xc3\xa5 venstre side.\n_START_SECTION_\nOppdagelsen av Jomfru\xc3\xb8yene\n_START_PARAGRAPH_\nJomfru\xc3\xb8yene ble oppdaget av Christofer Columbus p\xc3\xa5 hans andre reise til den nye verden i 1493._NEWLINE_St. Thomas var p\xc3\xa5 1500- og 1600-tallet kjent kjent for \xc3\xa5 v\xc3\xa6re tilfluktssted for sj\xc3\xb8r\xc3\xb8vere. N\xc3\xa6rheten til de store handelsrutene, de mange tilbaketrukne ankringsplasser og gode forsyningsmuligheter gjorde forholdene ideelle. Den franske og engelske regjering startet en klappjakt p\xc3\xa5 piratene, i et fors\xc3\xb8k p\xc3\xa5 \xc3\xa5 bringe plyndringene av deres frakt- og forsyningsskip til opph\xc3\xb8r. Det forhold at St. Thomas ikke hadde noen eiere, gjorde naturhavnen og bukten omkring Charlotte Amalie s\xc3\xa6rlig attraktiv for sj\xc3\xb8r\xc3\xb8verne.\n_START_SECTION_\nDen danske kolonitid\n_START_PARAGRAPH_\nVed inngangen til 1600-tallet hadde de store kolonimaktene, f\xc3\xb8rst og fremst Spania, men ogs\xc3\xa5 Nederland, Frankrike og England, kolonisert de meste av Karibia, og for Spanias vedkommende stort sett hele S\xc3\xb8r-Amerika. Men ingen av disse kolonimaktene hadde vist interesse for St. Thomas. Den danske kongen ga nederlenderen Johann de Villum et kongelig privilegiebrev som ha ham enerett p\xc3\xa5 handel mellom Danmark og Vestindia, men det var f\xc3\xb8rst i 1652 at danske kj\xc3\xb8pmenn s\xc3\xa5 mulighetene som l\xc3\xa5 i handel med \xc3\xb8ya etter at skipet \xc2\xabFortuna\xc2\xbb kom til K\xc3\xb8benhavn med en verdifull last. Kj\xc3\xb8pmennene overtalte Frederik III av Danmark-Norge til \xc3\xa5 stifte Caribiske Kompagni._NEWLINE_6. mai 1665 ble Erik Nielsen Smit utnevnt til guvern\xc3\xb8r, og 1. juli seilte han med sitt mannskap fra K\xc3\xb8benhavn med skipet \xc2\xabEendragt\xc2\xbb. Oppgaven var \xc3\xa5 kolonisere St. Thomas. \xc3\x98ya hadde tidligere v\xc3\xa6rt befolket av indianere, men disse hadde spanjolene fraktet til sine \xc3\xb8yer som slaver. I februar 1666 gikk den f\xc3\xb8rste lasten med sukker, kakao, kanel og pukkenholt til K\xc3\xb8benhavn. Mest sannsynlig var disse varene innkj\xc3\xb8pt fra andre \xc3\xb8yer. Koloniseringsfors\xc3\xb8ket ble vanskeligere enn f\xc3\xb8rst antatt. Erik Nielsen Smit d\xc3\xb8de etter kort tid, det ble mangel p\xc3\xa5 mat, og \xc3\xb8ya ble jevnlig plyndret av pirater. I 1668 dro de siste overlevende hjem til Danmark._NEWLINE_I 1670 kom Christian V p\xc3\xa5 tronen, og \xc3\xa5ret etter ble Vestindisk-guineisk Kompagni etablert, et privilegert selskap som fikk monopol p\xc3\xa5 handel mellom St. Thomas og Danmark. Den erfarne vestindiafareren J\xc3\xb8rgen Iversen Dyppel ble utnevnt til guvern\xc3\xb8r. Med seg p\xc3\xa5 overfarten i skipet \xc2\xabF\xc3\xa6r\xc3\xb8\xc2\xbb hadde han med seg 190 menn og kvinner og materialer til \xc3\xa5 oppf\xc3\xb8re en liten landsby. Etter et stopp i Bergen m\xc3\xb8nstret flere nordmenn p\xc3\xa5, ettersom flere av mannskapet hadde stukket av. Etter ankomst til St. Thomas begynte han byggingen av et fort for \xc3\xa5 kunne forsvare den nye kolonien. Etter et halvt \xc3\xa5r var 161 av de opprinnelige 190 d\xc3\xb8de, og de danske kolonistene fikk hjelp fra forviste eller straffeforfulgte nederlendere og engelskmenn. J\xc3\xb8rgen Iversen Dyppels fort stod ferdig i 1680 og ble oppkalt etter Kong Christian V av Danmark-Norge. Fort Christian ble i tillegg til \xc3\xa5 v\xc3\xa6re et forsvarsverk ogs\xc3\xa5 brukt som r\xc3\xa5dhus, luthersk kirke og m\xc3\xb8teplass for lokalbefolkningen. _NEWLINE_Det var vanskelig \xc3\xa5 f\xc3\xa5 bemannet skipene som seilte over til St. Thomas p\xc3\xa5 grunn av historiene om en lang og vanskelig overfart og om livet i Vestindia med sykdom, varme og den nesten sikre d\xc3\xb8d. For \xc3\xa5 f\xc3\xa5 nok bemanning ble st\xc3\xb8rstedelen av besetningen hentet fra fengsler og forbedringshus. De fleste gangene bestod besetningen av fanger med lange fengselsstraffer, fanger med d\xc3\xb8dsstraff og prostituerte kvinner._NEWLINE_Det var vanlig at mer enn hver tredje d\xc3\xb8de underveis og at like mange d\xc3\xb8de innen seks m\xc3\xa5neder etter ankomst til St. Thomas._NEWLINE_Nicolai Esmit fra Holsten ble utnevnt til guvern\xc3\xb8r etter Iversen Dyppel, dels p\xc3\xa5 grunn av at den danske stat skyldte ham penger, og dels fordi han hadde 30 \xc3\xa5rs erfaring i Vestindia. Esmit behandlet slavene direkte sadistisk, og han gikk i ledtog med de mange sj\xc3\xb8r\xc3\xb8vere som p\xc3\xa5 det tidspunkt herjet over hele Vestindia. Esmit grunnla byen Taphus, fra 1689 kjent som Charlotte Amalie. Navnet Taphus hadde sin bakgrunn i de mange vertshus som Esmit oppf\xc3\xb8rte. Esmit fant ut at han personlig kunne tjene mange penger p\xc3\xa5 \xc3\xa5 la piratene bruke St. Thomas som base for deres mange tokter mot spesielt engelske og franske skip. Storbritannia protesterte overfor den danske regjering med beskjed om at hvis danskene ikke kunne holde orden i eget hus, ville de selv g\xc3\xa5 inn og ta St. Thomas. P\xc3\xa5 denne bakgrunn ble Nicolai Esmit kalt hjem til Danmark._NEWLINE_J\xc3\xb8rgen Iversen ble av Kongen overtalt til \xc3\xa5 ta en ny periode i Dansk Vestindia. \xc3\x85 skaffe en besetning til Iversen Dyppels skip til St. Thomas viste seg \xc3\xa5 bli vanskelig. Ingen danske offiserer \xc3\xb8nsket \xc3\xa5 delta p\xc3\xa5 overfarten, og nederlandske offiserer ble hentet inn i stedet. St\xc3\xb8rstedelen av den \xc3\xb8vrige besetning m\xc3\xa5tte hentes fra K\xc3\xb8benhavns fengsler. Skipet dro fra K\xc3\xb8benhavn 10. november 1682. Helt fra starten av var det uoverensstemmelser mellom Iversen Dyppel og de nederlandske offiserene. Etter to m\xc3\xa5neder til sj\xc3\xb8s var skipet kun kommet til Den engelske kanal, hvor besetningen gjorde mytteri og Iversen Dyppel, hans gravide kone og deres barn ble drept og kastet over bord. Den samme skjebne led offiserene, mens styrmannen ble tvunget til \xc3\xa5 f\xc3\xb8re skipet til Azorene. P\xc3\xa5 \xc3\xb8ya Flores ble slavene, den unge assistenten Torgersen Rosenberg og en del matroser satt av. Kun Rosenberg overlevde og returnerte senere til Danmark.\n_START_SECTION_\nBritisk okkupasjon under Napoleonskrigene\n_START_PARAGRAPH_\nDen dansk-norske handelsfl\xc3\xa5te var beskyttet av orlogsfl\xc3\xa5ten, som hadde nytt godt av landets n\xc3\xb8ytralitet i forbindelse med krigene i Europa. Men likevel ble de n\xc3\xb8ytrale dansk-norske skipene utsatt for overgrep av krigf\xc3\xb8rende nasjoner til sj\xc3\xb8s. I tillegg var det strid om hva slags varer n\xc3\xb8ytrale land kunne selge til krigf\xc3\xb8rende nasjoner. De stadige overgrepene f\xc3\xb8rte til at Danmark-Norge stiftet et n\xc3\xb8ytralitetsforbund med Russland, Sverige og Preussen. Dette forbundet beskyttet handelsfl\xc3\xa5ten ved \xc3\xa5 l\xc3\xa5 den g\xc3\xa5 i konvoi. Storbritannia, som var den ledende sj\xc3\xb8makt, f\xc3\xb8lte dette som en trussel. _NEWLINE_Som f\xc3\xb8lge av den tilspissende situasjonen mellom Danmark og Storbritannia besluttet Storbritannia i januar 1801 \xc3\xa5 innf\xc3\xb8re embargo mot Dansk Vestindia, og ved utgangen av februar gikk det rykter i Dansk Vestindia om at Storbritannia var i gang med \xc3\xa5 samle en h\xc3\xa6r\xe2\x80\x93 og fl\xc3\xa5testyrke i den hensikt \xc3\xa5 okkupere \xc3\xb8yene. 28. mars ankom en britisk fl\xc3\xa5te p\xc3\xa5 tre linjeskip, seks fregatter og 20 andre skip St. Thomas. Fl\xc3\xa5ten under kommando av viseadmiral John Thomas Duckworth ankom sammen med 4\xc2\xa0000 soldater under kommando av general Trigge. St. Thomas' guvern\xc3\xb8r Casimir Wilhelm von Scholten overga seg uten kamp. Tre dager senere m\xc3\xa5tte ogs\xc3\xa5 generalguvern\xc3\xb8ren for Dansk Vestindia Wilhelm Anton Lindemann overgi seg p\xc3\xa5 St. Croix. To dager etter at Christian VII hadde tapt sin kronkoloni til britene, innledet den britiske marinen angrepet p\xc3\xa5 K\xc3\xb8benhavns red._NEWLINE_Etter 11 m\xc3\xa5neders okkupasjon sluttet Storbritannia og Frankrike fred, og kontrollen over Dansk Vestindia ble tilbakef\xc3\xb8rt til Danmark 16. februar 1802._NEWLINE_9. juli 1807 hadde keiser Alexander av Russland inng\xc3\xa5tt en allianse med sin tidligere fiende Napoleon. De inngikk ogs\xc3\xa5 en hemmelig avtale om \xc3\xa5 tvinge Sverige og Danmark-Norge til \xc3\xa5 lukke sine havner for britiske skip, og \xc3\xa5 tvinge disse landene inn i det fransk-russiske forbund. Britene fikk kjennskap til avtalen og sendte derfor en fl\xc3\xa5te mot K\xc3\xb8benhavn for \xc3\xa5 fors\xc3\xb8ke \xc3\xa5 overtale Danmark til \xc3\xa5 inng\xc3\xa5 et forbund med Storbritannia, hvor Danmark m\xc3\xa5tte sette hele fl\xc3\xa5ten i pant som forsikring p\xc3\xa5 at avtalen skulle overholdes. P\xc3\xa5 bakgrunn av den dansk-norske n\xc3\xb8ytralitet i Napoleonskrigene nektet den danske regjeringen \xc3\xa5 godta en slik avtale, noe som resulterte i at engelskmennene 2. september 1807 innledet et bombardement av K\xc3\xb8benhavn by. Britene okkuperte Dansk Vestindia i desember samme \xc3\xa5r, en okkupasjon som ble avsluttet 20. november 1815.\n_START_SECTION_\nSalget av Dansk Vestindia til USA\n_START_PARAGRAPH_\nEtter utbruddet av f\xc3\xb8rste verdenskrig fryktet USA at \xc3\xb8yene ville bli okkupert av Tyskland, og etter \xc3\xa5pningen av Panamakanalen i 1914 \xc3\xb8kte \xc3\xb8yenes strategiske betydning. I Danmark fryktet man at landets n\xc3\xb8ytralitet kunne bli satt under press som en f\xc3\xb8lge av at de hadde en av Vestindias beste havner._NEWLINE_4. august 1916 ble man enige om et salg av \xc3\xb8yene til USA for 25 millioner dollar. Danmark oppga sine tidligere krav om folkeavstemning og borgerrettigheter og tollfrihet for innbyggerne._NEWLINE_I tillegg anerkjente USA Danmarks krav p\xc3\xa5 Gr\xc3\xb8nland og dermed ikke Norges krav p\xc3\xa5 de ubebodde delene av \xc3\x98st-Gr\xc3\xb8nland. USA hadde bruk for \xc3\xb8yene av strategiske \xc3\xa5rsaker for \xc3\xa5 hindre Tyskland i \xc3\xa5 f\xc3\xa5 fotfeste p\xc3\xa5 den vestlige halvkule. \xc3\x98konomiske interesser var underordnet. _NEWLINE_Hele salgsprosessen ble holdt hemmelig av den radikale danske regjeringen og utenriksminister Erik Scavenius. Et mulig salg av Dansk Vestindia ble dementert til det siste, og kunngj\xc3\xb8ringen av salgsavtalen f\xc3\xb8rte til protester fra opposisjonen, spesielt fra Det Konservative Folkeparti, med det resultat at en folkeavstemning skulle avholdes i Danmark. Folkeavstemningen om salg av Dansk Vestindia var det f\xc3\xb8rste valget kvinner kunne delta i, etter at Danmarks grunnlov var endret i 1915. Valgresultatet viste at 283\xc2\xa0000 stemte for salg og 158\xc2\xa0000 imot. \xc3\x98yenes befolkning fikk ikke delta i avstemningen, men den svarte fagforeningslederen David Hamilton Jackson arrangerte en privat folkeavstemning p\xc3\xa5 St. Croix, hvor 4\xc2\xa0027 stemte for og sju stemte mot salget._NEWLINE_Traktaten som omhandler salget ble underskrevet av USAs president Woodrow Wilson og utenriksminister Robert Lansing 16. januar 1917._NEWLINE_Den 31. mars 1917 klokken 16:00 ble Dannebrog firt for alltid, og Stars and Stripes gikk til topps. Innbyggere som \xc3\xb8nsket \xc3\xa5 beholde sitt danske statsborgerskap fikk anledning til dette. Befolkningen for\xc3\xb8vrig var uten fulle amerikanske borgerrettigheter til 1927._NEWLINE_31. mars feires hvert \xc3\xa5r p\xc3\xa5 \xc3\xb8yene som \xc2\xabTransfer Day\xc2\xbb, og da hylles b\xc3\xa5de Danmark og USA for m\xc3\xa5ten overdragelsen foregikk p\xc3\xa5. Alle har selvf\xc3\xb8lgelig fri, og mange samles til fest. Som et kuriosum kan nevnes at befolkningen aldri har gitt avkall p\xc3\xa5 de mange danske helligdager. Disse fastholder man, samtidig som man i tillegg feirer alle amerikanske fri- og helligdager.\n_START_SECTION_\nInnbyggerne f\xc3\xa5r amerikansk statsborgerskap\n_START_PARAGRAPH_\nF\xc3\xb8rst i 1927 fikk innbyggerne p\xc3\xa5 \xc3\xb8yene amerikansk statsborgerskap. Under andre verdenskrig utviklet St. Thomas seg til \xc3\xa5 bli en betydelig forsvarsbase. Forsvars- og innenriksdepartementet styrte \xc3\xb8yene helt til 1936, da et sivilt styre ble innsatt._NEWLINE_Etter andre verdenskrig mistet St. Thomas sin strategiske betydning, og kom helt i skyggen til de amerikanske myndighetenes oppmerksomhet, helt til Cubakrisen. Amerikanerne m\xc3\xa5tte da finne seg andre steder med hvite strender, korallrev og asurbl\xc3\xa5tt hav. En byggeboom med tilh\xc3\xb8rende innflyttning av arbeidere fra de andre karibiske \xc3\xb8yene f\xc3\xb8rte til \xc3\xb8kt velstand og aktivitet p\xc3\xa5 \xc3\xb8ya. De amerikanske Jomfru\xc3\xb8yer har i dag den h\xc3\xb8yeste levestandarden i Vest-India._NEWLINE_Beboerne p\xc3\xa5 St. Thomas tok det endelige farvel med dansk kolonialisme s\xc3\xa5 sent som i 1993, da de lokale myndighetene kj\xc3\xb8pte Det danske vestindiske Kompagni, med blant annet cruiseskiphavnen Havensight med de tilh\xc3\xb8rende kj\xc3\xb8pesentra, for 54 millioner dollar. Dette selskapet var det eneste danskene hadde beholdt da de solgte kolonien til USA i 1917."